khistorydata/jeongjo-sjw-relations huggingface dataset:
정조 11년 · 목
該曹啓言中和良女金召史擊錚原情以爲其夫鄭致景與李禮集同會於萊苑酒幕飮酒戲謔辱說相加至於狂怒鬪閧其夫被打於禮集氣塞仆地致景四寸致祐運置於禮集家使之善爲救療云爾則禮集惶㥘曰致景若死吾何歸家痛哭彷徨於萊苑矣其妻戴朝飯而往則禮集已爲殞命於無人之處其兄義集以致景打殺樣誣告官前及其初檢無一被傷檢傷實因以內傷懸錄看證人李時明等俱以禮集之近族捧招連以只見禮集之打致景未見致景之打禮集則官家分付曰汝若斗護正犯必死於杖下云故無不畏㥘漫漶變招以至成獄乞蒙天恩云金召史依先朝受敎爲先放送所供請上裁從之敎以令道臣除尋常各別詳査具意見論理狀聞後稟處又啓言龍仁童蒙金快俊擊錚原情以爲其父之死與不死在於朴女之飮鹵與不飮滷雖以朴謙最娚妹之情飮滷之招油然發口則李㻋大喝謙最恐㥘雖爲變辭亦難全沒其實而李㻋不錄於檢狀中占化之供鹽水之說乃是獄情之最緊而李㻋謂以上曲之指嗾使之變招況朴女之壻瑞貞爲賊瑮之心腹李㻋欲免瑞貞掘冢之罪使之變招若使朴女果爲被打致命則謙最何不告官而瑞貞自去李㻋之私室後始爲告狀乎此專由於李㻋之右袒瑞貞致使其父生出無期乞令以其身代贖父刑云昨春上言旣置勿施之科則敢生掉脫之計者民習痛惡請原情勿施自臣曹懲治從之又啓言南部童蒙宋舜民擊錚原情以爲其父道煒米廛爲業爲人構誣定配於光陽縣有八十老母晝夜呼泣願一見之乞令放釋云道煒以誣人以賊四次衝火於隣家罪定配隱匿本事縱子呼籲無嚴請勿施敎以誠如是也不可但以勿施後勿敢更籲之意嚴飭放送又啓言禮安校生南禮元擊錚原情以爲前經歷成隅遷葬其母於渠之先塋壓䐉故其父泰興呈官則本官摘奸後退斥成隅成隅結縳其父勒葬故其父掘去成冢以私掘之罪定配於茂長乞令放釋云成隅之勒葬若如其言則呈官掘移情法當然而私掘露棺到配一年縱子鳴金尤爲無嚴請勿施敎以成隅武斷鄕曲之習已登於道伯狀請論罪至有拿問勘配之境其時光景可以推知此不可以尋常私掘論南泰興以徒年改錄事分付該道又啓言司憲府所由金鳳三擊錚原情以爲本府書吏有料者二十五人無料者九人稱以稧房錢收斂於各司軍門宮房貢人市井作弊於沿江村民部內庵寺加出八名則牌頭所由以其所食倉庫捧上時米石備給二兩禁亂房所由五名元無料布民弊不可勝記府中每年所入爲四千餘兩料布足可依賴而十餘年猾吏凭藉傳授出債二千兩於政院使令每朔給邊已過十年旣給者七千餘兩自今以邊錢所給計除元錢以爲磨鍊料布書吏所由有闕則都憲擇差在外臺侍則勿令待候禁亂被捉則不得拔去事成節目以除民瘼云憲府下屬無所聊賴貽弊各處所陳諸條令本府從長變通俾有實效而金鳳三非四件冒濫煩籲其罪狀請自臣曹照法嚴勘從之敎以渠輩若不定制裕食都民之受困無以蘇革年前節目如何爲之敢有此呼籲之擧乎時都憲屢叨見任必諳府務今番則從長決定以渠輩爲良民民亦得息肩事嚴飭該府又啓言北部童蒙安益賢擊錚原情以爲渠父光謙以禁軍丁丑年世子宮日傘事知隨行乞蒙雨露之澤云非分干恩誠甚無嚴請勿施嚴飭放送敎以聞其名本事不可不詳問後處之更問事實錄送政院以爲轉稟之地又以益賢原情啓敎以不但事關爲父又不可以干恩言令兵曹準瓜邊將中作窠明日政調用因此思之某年無故作散者亦令兵判探問登對昨以稟又啓言光州高召史擊錚原情以爲其夫白伐男去年九月略陳弊瘼及京主人金光澤從中作弊之罪而未免遠謫特爲放釋後明覈光澤之罪嚴治云矣白伐男稱以驛弊構誣官長肆然擊錚因判付行査本道自歸誣罔依律定配纔過一朔其妻冒濫擊錚臣曹以不足深責只請勿施未數旬更作呼籲之擧者萬萬痛駭請勿施自臣曹懲治從之又啓言長淵幼學姜載坤擊錚原情以爲長淵田畓三十餘結一則以昭顯宮土地臨昌君分衿四女臨城君分衿五子女而斥賣民人一則臨城君受牌而分衿女壻斥賣民間者也奸人李殷佐以此田畓指謂逆怛漏籍之物誣告於忠勳府及戶曹民人等五次得決矣去癸卯又復締結朴再綏等呈于忠勳府勒奪文券三捧其稅許多民生不得奠居乙巳鳴冤行査本道臨城君曾孫李源祚仁城君外孫南益老等持文記來辨臨昌君外孫未及來辨以其衿得幷歸於逆產籍科又造臨城君外孫沈家呈狀欲爲反案之計故昨年二月又爲擊錚使本道行査沈家與李源祚所納衿券如合符節臨城君外孫申光載和會文記曾已閪失呈出本縣立案故自本道以三項田土幷給民人之意査報刑曹則謂以本道査實有未盡處收上訟券伏乞推給田土與枉稅後朴再綏等依律勘處云曾因草記允下行會本道矣又以勳府移文査報中有未盡鉤覈者更以詳覈諸家之衿券有無放賣眞僞後可以決折上聞收聚文書上送事移文該道姑未完決而姜載坤不待處決有此驚動天聽之擧極涉無嚴請原情勿施其猥濫之罪自臣曹嚴勘本訟則待文案上來一一査實稟處從之又啓言平山幼學尹商鎭擊錚原情以爲渠祖築洑於本府長水坪無弊耕食癸未冬逆復稱以自濬川司買得於禁衛營云故其父光載擊錚行査之際自官威䝱各人使不得直招一從逆復舍音之誣告仍爲落訟更呈于逆復處則曰以買得於東平尉宮云云甲辰春渠又擊錚行査之際本營分付施威使不得開喙二十年間渠祖兩次刑配渠父亦爲刑配蒙宥矣伏乞査實推給云商鎭父子迭相呼籲至被刑配則到今雖無更覈之端旣以復賊威勢爲稱冤之端則不可不詳覈決處請更令道臣嚴査決給從之又啓言統營閑良申萬大擊錚原情以爲渠以統營將校李邦一爲統制使時庶第邦億爲政於册室故渠果爲父差役希覬兵船監官之得差先納禮木錢五百兩於運籌軒又給情債四百兩於邦億而相約出帖矣荏苒遷就及其遞歸九百兩錢無意還報不勝哀憤白活於行路則猛棍三十八度氣塞曳出昨夏寸進泣告則邦億推諉邦一邦一則備置於其子潤彬家互相推托切欲擧狀於法司刑漢兩司之吏畏㥘退之方今大無推尋此錢則庶可生活云矣言或近於一毫則邦億之憑籍其兄濁亂營私者罪固罔赦事若歸於虛謊則萬大之構逼舊帥誣罔天聽者大關風化不可不嚴覈而邦億旣經判官移義禁府處之萬大則渠之原情稱以爲父圖差及其推問則以爲渠自圖差語相矛盾極涉無倫請待本事究竟後勘處敎以李邦一五百李邦億四百云云李潤彬之全吞與否竝姑舍是邦一舊帥也渠是土校也設令邦一五百之外又有五千億勒奪之擧焉敢指斥舊帥名字極口醜詆乎吏奴之語侵官長尙云罔赦況於若帥若校等級截嚴揆以挨次之制反有甚於奴主之分此等處但以訟理曲直決折則當此下犯上奴犯主風敎日就陵夷之時堅冰之漸不可不念雖曰爲父差役渠帥之名出自渠口又無關於本事四件申萬大下送本道監司處各別嚴刑照法痛繩一以存風敎一以嚴師律大抵邦一事言之齒酸聽亦疾首許多干犯如非奇怪罔測之事又是麤惡鄙悖之說無非沒覺所致於邦一何誅然顧其職名則將臣蒙此受賂之誣何以彈冠於武宰之列乎眞所謂臣何足言有辱朝廷何以取此委折不可不一問事若落空庶亦脫濕自本曹發緘取招以啓○禁府啓言前判官李邦億原情以爲昨年九月統營將校申萬大謂有給賂錢四百兩呈訴京兆故自其兄謫所馳還屢次對質以至行査於本道則萬大自知理屈仍卽逃躱矣今此萬大擊錚原情中禮木錢五百兩云云則以官長受禮木差任原無是例所謂情債四百兩則京兆接訟時已爲落空而今忽添以五百一反前說誠未可曉所謂白活被棍事嫡兄遞歸之路元無萬大白活之擧又無一人受棍之事所謂父子兄第互相推諉云者萬大供中昨年夏泣告必死之情十月念間又爲往督云而昨夏則嫡侄潤彬時在龍川任所十月則嫡兄邦一自平海謫所未及宥還旣無接面之時安有推諉之擧乎一番覈實眞僞可判云專事發明泛稱遲晚請刑推得情敎以議處又啓言李邦億供辭雖云已經京兆査決萬大之呼冤又復如此其自明之辭不足取信請令道臣詳査啓聞後稟處敎以李邦億保放前擧行後草記
정조 11년 · 강
遣承旨詣三角木覓山漢江受香所奉審摘奸
정조 11년 · 강
命違牌玉堂先參圈後禁推
정조 11년 · 목
敎曰館錄有命副提學牌招未肅拜玉堂亦爲牌招察任在外人許遞今日政與未差之代以在京無故人差出待下批一體牌招○政院以副提學閔鍾顯再牌不進啓敎以此何難事屢次申飭之下尙無去來況會圈成命已至多日則商量亦必爛熟昨以右相事至夜深酬應承宣之所知而今又以館錄事至今酬應此亦國綱所係坐直承旨爲先從重推考副提學以下違牌玉堂一倂先參圈後禁推
정조 11년 · 목
敎曰無論此事他事凡係故事不可不遵守況文苑乎奚特伻問與書議簡通停當自是故事雖因事會之傯遽未能遵守故事大抵做錯誠做錯然則但當樂聞而受過陪班付標又極太過昨於贊儀相換命下之後又不擧行判堂雖有情勢口傳政則元無不爲之例後弊之外又關國體若以重臣疏中擅通二字爲嫌則此亦不成說銓官素稱推緘滿囊似此格例間事輒皆決遞則爲銓官者眞有擅恣之事人必顧藉不敢言是禦人口箝人舌其弊將至於不期擅而自擅而後已今於召牌之下又復違傲此等處不可尋常看過吏曹判書尹耆東從重推考更爲牌招此後無敢引義
정조 11년 · 목
史官李宗烈以不得傳授命召姑爲仍留啓敎曰右相事到今誠無如何矣有國則有體統筵席擧措非不寒心而猶可謂面前失着昨於還宮之後深夜留門更遣史官傳授命召而時憩樓院店舍云欲尋鄕俟勘旣不祗受又不還納使銜命之臣持命召而彷徨道路至於史官具由狀間之擧所謂國體自今右相壞了大抵亞卿傳諭三遣趙瑍出於家人視之意而反以此爲不安之端事事曲從旋命收還續遣承旨史官敦迫者不知爲幾十次而免冠席稿於畝畝塗泥之中幷與迎送之禮而廢闕畢竟以前銜入侍自方以山林去就親授命召手納御座數晷相持觀瞻瞠惑論以國體豈不欲早賜處分以存君臣之大義而猶慮夫追傳以後還納無路庶或有因此勉出之望至于今泯默以過今則事面轉至葛藤國體益就虧壞勉出自勉出分義自分義前後層節姑無論雖以命召一事言之昨筵投還已一節拍今行拒却又一節拍相臣受符始自申文忠于今幾百年寧有如右相之怪底處義乎予之所惜者國體也右議政趙璥罷職
정조 11년 · 강
以朴廣源爲副應敎前望也
정조 11년 · 목
以成種仁爲副修撰○安州牧使尹長烈水原府使鄭東浚順天府使兪漢謨幷陞號龍仁縣監李牧永順安縣監李英敎幷降號
정조 11년 · 강
遣承旨詣文廟奉審摘奸
정조 11년 · 목
敎曰主簿朴準源處子定婚餘皆許婚○揀擇訖嬪乘轎詣別宮嘉禮廳堂郞以下隨從至宮門而退○說御座於仁政殿時至受敎書官禮曹判書李命植以下各服公服就位禮曹正郞洪聖淵捧敎書函置察受敎書官以下拜如儀傳敎官都承旨沈豊之宣敎曰命主簿朴準源女爲嬪命卿行納采禮受敎書官拜如儀以敎書函置於彩輿細仗前導受敎書官以下隨行出敦化門至嬪氏家大門外入次敎書陳於幕內謁者典牲奉事朴宗祿引受敎官於大門外之東擧案者刑曹佐郞趙應鎭繕工監役李憲膺立於受敎官之南主人立於大門內之西儐者副司勇朴宗輔進受主人之言出請事受敎書官曰命植奉命納采儐者入告主人曰臣準源之女不敎若如人旣蒙敎訪臣準源不敢辭儐者出告入引主人出迎於大門外拜如儀謁者引受敎書官至堂中主人就庭中拜如儀謁者引受敎書官稱有敎受敎書官宣敎主人拜如儀陞自西階跪受敎書官以敎書授主人主人授左右儐者取箋函授主人主人跪授受敎書官仍授擧案者敦寧主簿李度文濟用判官黃基玉主人復位拜如儀受敎書官立中門外主人立中門內儐者出請事受敎書官曰禮畢儐者入告主人曰李公奉敎至於準源之室準源有先人之禮請禮從者儐者出告受敎書官曰命植旣得將事敢辭儐者入告主人曰先人之禮敢告以請儐者出告受敎書官曰命植辭不得命敢不從儐者入告主人出迎受敎書官以入至內門外堂醴饌因傳敎除之受敎書官出大門外主人拜送復命○納采敎文曰敎承議郞司僕寺主簿朴準源王若曰禮廣儲嗣選重嬪婦慈殿惟簡法家是取今遣禮曹判書李命植納采故玆敎示想宣知悉大提學金鍾秀製進
정조 11년 · 목
敎曰昨夜承牌尙不了圈已萬萬駭然尤何敢以意見不同互相上疏乎此等之習敢售於今日朝廷乎徑出疏幷已還給云嚴飭卽速入來會圈此習不但不可滋長先朝處分當有仰述之事如是申飭之後又或一刻遲滯是國無法第令各別嚴飭○政院以應敎趙濟魯校理趙雲紀謂有情勢尙不承牌啓敎以情勢則似然許遞禁推現告中分揀應敎前望單子入之待下批一體牌招○入應敎前望以鄭萬始批下○敎曰長官亞官皆已來待政院聽筵敎而以僚官偃處闕外極爲駭然當該玉堂一倂罷職○弘文錄圈點四點趙鎭宅申大尹李洪載沈能翼崔守魯柳文養金熙朝宋翼孝沈興永鄭東觀金載翼魚用謙洪樂貞李龜雲徐邁修
정조 11년 · 강
特補閔鍾顯積城縣監鄭萬始成歡察訪
정조 11년 · 목
敎曰以人地相可否轉致葛藤雖至有徑出之擧尙可說也無端以意見不合爲說者專局於排比之斑爛此非黨私而何近來此習稍長尾大之漸不可不早遏今則已完圈矣一場紛聒果甚擧措副提學閔鍾顯積城縣監除授應敎鄭萬始成歡察訪除授皆令當日辭朝時任縣監察訪遞付京職
정조 11년 · 강
命廟堂行會于東萊府
정조 11년 · 목
東萊府使閔台爀狀啓以爲正月二十二日別差趙重明來告罪倭喜六不勝水刑今日徑斃二十三日發遣軍官刑吏等依辛巳年安右衛門檢驗例以爲舁出門外行檢則館守倭多般推諉不卽擧行訓別等又呈手本內就見館守倭而言曰大船飛加出來必有諸罪倭勘斷之報詳細言說云爾則倭答以爲今見島中私書則喜六旣是元犯仙之助不過隨從喜六期於得情後勿報島中卽速償命以導約條仙之助與同時闌出二十二人竝卽縛送島中以爲勘斷云臣誠信未孚於異國威令不行於訓別臣罪自知惶恐待罪敎以罪倭之徑斃雖不若如法勘斷觀此狀辭下語太有不稱停處且府使到任屬耳其間無怪乎誠未孚於異國威不行於訓別以此兩段至請待罪反涉損體勿待罪事回諭異類接置我境防禁雖不可縱弛恩信亦不可擔却何必許久相持看作大事以拂其燥擾之性乎此後修擧惟在我國邊禁之勤怠交易等事一竝依前爲之事令廟堂行會該府
정조 11년 · 강
弘文提學洪良浩上疏賜例批
정조 11년 · 목
疏略曰伏見文衡疏本乃以銓官之擅通有乖大苑之故事至有自引之語於是乎承乏被選者自歸壞格之科副急一出者益著冒據之失伏乞將臣館銜亟許刊改
정조 11년 · 강
命放定配罪人鄭遂龜等
정조 11년 · 목
刑曹以遂龜遂麒等不敢循例放送啓敎以情非故犯且經赦典不必如是煩請依前下敎擧行○又以李奎景移錄於勿限年秩啓允之
정조 11년 · 강
遣承旨詣宗廟景慕宮社壇奉審摘奸
정조 11년 · 강
召見判府事徐命善于重熙堂
정조 11년 · 목
命善啓言昨年因巨濟漆川島民徐元福上言自禮曹依他牧子例給復事覆啓蒙允臣每欲稟達而未果今番陵幸時又因上言有決給之命而本島雖是司僕場土牧子非司僕牧子牛畜非司僕牛畜自本道給復猶或可也司僕則不當給請覆啓中給復一款置之從之又啓言昨年因江華留守朴祐源所啓以北一場許屬本府事有問于本寺後許施之命而此場卽丁酉年還給代土推來宮房之地本不干涉於沁都今若許屬沁都則在本寺爲兩失且許多牧場皆爲沁都之所移去牧場盡蹙請北一場依前屬之本寺從之
정조 11년 · 목
禁府啓言李文德更招以爲臺臣問啓中求見判府事李福源多般沮頉則大臣嚴加斥退云者百爾思之實無疑似彷彿之跡初不後容求見則何以發沮頉之說何故有斥退之事乎至於中軍改望事果聞之而其委折則未果聞知至如都尉問答則錦城尉問此地自前或有云云否答曰以近事言之洪奉朝賀在世時談次間偶及此地以爲義烈墓議定時欲卜而旋止云云矣如是問答則感戢二字語脈不襯矣雖甚無識亦有秉彝之心則忍惜片地至引不在世之大臣遽發於齟齬之都尉座前乎云終始發明與前招別無異同請刑推得情敎以一問再問徒歸屑越揆以臣分寧亦有是大臣都尉座中酬酢及亞將改望事亦不關於厥說之有無當初臺言宣付風傳朝家於此囚昨年七月以後必加留意收用竝與放黜之渠子召還除職意蓋出於旣用世居之地欲施酬錄之擧而亦遵金衡柱除職之故事也所謂云然之說旣沒把捉到今妄言二字更無尋覈之端至於榮幸與愛惜云云爰辭啓語雖若相左心口之同異何以照辨且渠竟納傳九世庄土此一款足可謂有功而無罪大抵渠之人品率爾特甚取謗於納履之際大臣都尉酬酢旣登於臺言若以本事之脫空遽命全釋反非活渠之意以此勘放滯囚已至多日今日內以草記擧行又啓言連原察訪安鳳來原情以爲去十二月二十六日除拜本驛察訪而黃道揆濫騎則乃在十二月初七日濫騎一款實無所知云觀此所供其所發明俱有所據當該察訪令道臣指名狀聞後拿問處之安鳳來則合有分揀之道請上裁敎以該中官下去在於正月初二日則渠供中臘月云云自歸相左此供辭勿施後坐起更爲發問目取招互換月日委折亦令從實直告又啓言因執義李師濂所啓南兵使申㬚乘轎與否行會本道詳査啓聞矣觀此咸鏡監司鄭民始狀聞則以爲各人等處反復盤詰終始發明只爲其姪之所乘初無兵使之冒犯今此諸招可爲公證該兵使之不思瓜田之嫌自取可疑之端請令攸司御處矣申㬚初無乘轎之事則拿問一款宣有分揀之道而不能禁止其姪以致風聞之傳訛不可全然無警請南兵使申㬚令該曹緘辭後重推考敎以本道境內旣云跨馬或於畿原沿路冒犯乘轎乎推以事理近道則乘轎遠道之跨馬亦似必無以此以彼宣付風傳之失實至於其姪乘擔機事非武臣則豈必跨馬所騎又云私馬本事謂之落空可也緘問一款分揀
정조 11년 · 강
飭東萊府使閔台爀
정조 11년 · 목
該府使閔台爀狀啓以爲喜六旣未正法則仙之助雖曰從人卽是先犯更加嚴斷之意飭喩於館守倭而訓導李命和之泛聽倭名來告之罪爲先從重決棍秋聖海之渠叔被打之時旣不目見死倭檢驗之際敢爲謊說初無干犯之供實爲無據報于道臣科處臣則倭名換錯趁未覺察萬萬惶恐待罪矣敎以昨以萊狀事有下敎而又見狀本專不識格例極爲可㦖字句誤書猶屬餘事況科處之律名前所未聞豈或科治之誤耶萬萬惶恐待罪之稱又是前所未有者事係邊情雖不還下送循例捧納該房事極爲不察當該捧納承旨從重推考治績固不在於文辭而以近日狀辭觀之文辭之外事理太未照暢且況嚴邊禁之道不可不十分戢束而當收殺處一味虛喝反有損於我國政令殊非待異類之道此意更令廟堂措辭指敎該府使此後約已以守法處簡以制氄俾無生釁之弊事一體申飭
정조 11년 · 강
命攔入人朴祖憲參酌懲治
정조 11년 · 목
刑曹啓言攔入人朴祖憲處推問則以爲以儒疏事往議泮官之路到宣仁門認以泮官果爲誤入實無隱情云終不直招請嚴刑得情敎以似無隱情下送該道巡營誤入之罪待無故日參酌懲治放送
정조 11년 · 강
御春塘臺受抄啓文臣李勉兢陞資謝箋仍行新舊選抄啓文臣親試及試射製述試官吳載純李秉模徐鼎修試射試官吳載純朴祐源李秉模李時秀李祖承洪仁浩李勉兢
정조 11년 · 목
具翼善冠白袍陞座受李勉兢謝箋勉兢去年九月以抄啓文臣居三魁陞資而以冬至使書狀官在路聞命故至是始上箋也親試試官試射試官率新舊選抄啓文臣入庭行禮訖以其新孔嘉其舊如之何爲律賦題以人舊器新爲命韻懸題後先行試射貫革二巡帿布十巡藝文館檢閱尹行任貫革二中居首內下箭竹一百箇帿布四十八中居首內下虎皮一令賜給又命閣臣承旨將臣及入侍卿宰射帿一巡檢校直提學李秉模副司直李勉兢判尹鄭昌順禁將徐有大御將李敬懋幷五中內下筒筒一部賜給其餘幷施賞有差仍還內命試官入侍科次副司果宋祥濂三中居首
정조 11년 · 강
罷弘文提學徐有隣職
정조 11년 · 목
敎曰抄啓文臣親試試官徐有隣諉以兼帶文任未肅拜今日試官如是懸頉事體所在極爲未安試官徐有隣從重推考更爲牌招○有隣三違後陳疏略曰月前文衡以文任通擬之不之簡議有違文苑故規上章自引及夫銓長之對卞以遵用近例爲言近例云云卽指臣濫通時事也寧容以歲月之稍久不思自處之道乎抄啓文臣試役非文任莫或替當則昧然承膺大關廉防咫尺黼座召牌三臨而逬出禁扄略暴情實伏乞特改臣所帶文任以嚴文苑之規批以所辭過矣卿其勿辭入來考試○有隣又違召命敎曰若此則新舊通文任將無行公之人以近例爲引自吏判疏引者已知其不襯況咫尺屢違已極未安承批又違尤涉乖當此而曲諒便令自劃不可無一番節拍揆以國體亦不可更令牌招弘文提學徐有隣罷職雖以新通文任言之重通則無不可行公之理況有文衡筵奏乎弘文提學有闕之代今日政差出違牌吏曹參議許遞前望單子入之待下批牌招參政○敎曰俄筵聞吏判筵奏且以事理推之未及往復則一也今政則雖不督迫文任中新通人之出場行公與否在於銓長與文衡相議停當此意知悉藝文提學待後日政相議差出
정조 11년 · 강
以吳載純爲弘文提學曺允大爲吏曹參議李時秀爲承旨前望也
정조 11년 · 강
命吏曹參議曺允大禁推旋命分揀
정조 11년 · 목
允大不爲肅命敎曰今日三銓事萬萬駭然郞廳時事焉敢追引於陞資之後況伊時葛藤卽渠自取處分亦異於人言尤豈敢乃爾吏曹參議曺允大下義禁府推考卽爲入來參政待參政捧傳旨○因允大禁推傳旨敎以旣已肅謝分揀
정조 11년 · 강
大司成尹師國上疏辭職賜例批
정조 11년 · 강
司諫趙錫穆上疏賜批
정조 11년 · 목
疏略曰國運靈長中權老賊得至顯戮而根株則尙未究脈絡則尙未覈賊輩之潛伺隱伏又欲爲復賊之所爲者恐不知幾復賊則今日殿下之國不亦危乎臣竊以爲欲覈端緖則亶在先鞫其逆醫也倘能嚴訊得其停乳投劑之情節則拔根剪枝鋤剔遺孼卽是次第事耳仍伏念逆賊之本必自小人小人之性必貪勢利始則患得而必以叨寵爲計終則患失而必以固寵爲謀勢利之旣極則放僻之心生焉權位之久擅則驕僭之習滋焉馴以至於近日諸賊之畢竟綻露終歸於禍國之惡逆者豈非前事之明驗乎噫知人誠非易事然人君之知人惟在於義理公私之分忠厚薄隘之間才藝之人非不可取而才多者或多輕驕新學之少非無後人而新學者或多浮佻忘君負國甘心而不恥者必是循私嗜利之輩也樂禍煽凶陰詭而叵測者必是專權擅勢之類也眞德秀一部衍義辨別賢邪爲人主明取捨垂鑑戒之資者莫詳於格致篇辨人才條伏願留意取監於淸燕之暇以爲制治之龜鑑焉批以言多切實當留意
정조 11년 · 강
命判義禁金鍾正許遞
정조 11년 · 목
敎曰時囚皆令今日捧供判堂情勢宜欲一遞許遞今日政以在京無故人差出待下批牌招開坐○因南憲喆囚單敎以分揀
정조 11년 · 목
以任希一爲正言韓光會爲判義禁
정조 11년 · 강
定孝烈抄啓之式
정조 11년 · 목
禮曹啓言京外孝烈抄啓年限取考謄錄則先朝壬辰因大司憲嚴璹所啓此後每年歲首京鄕捧此孟春朔末次對宗伯持奏以爲取捨定式事傳敎而今壬寅正月朝參時本曹判書金魯鎭所啓每年歲首三堂齊會區別旌復移送政府如署經之例然後始爲別單啓下定式事蒙允昨年正月朝參時因漢城主簿李集明所懷諸道孝烈抄啓隨到隨啓俾無稽滯事傳敎矣蓋孝烈旌褒虛實相蒙有難精抄若待式年則其間所報積滯抄啓之際不無眩錯之弊若隨到隨啓則或近於煩屑抄啓之法一依今二月筵敎毋論子孫之爲祖先邑里之爲他人凡有孝烈之可以旌表者先呈營邑屢呈見格者或呈上言則方許聽理其外不經營邑徑先呼籲者一倂勿施狀頭治其猥濫之罪自今以後道臣各別採訪就其事蹟可據者每年正月修啓上送過限者自政院察推本曹則必於各道狀啓啓下後詳覽營邑之報辭定其旌表之次第送于政府署經于時任相臣後入啓施行之意作爲定制實合事宜從之
정조 11년 · 강
御春塘臺行西北別付料軍官試射
정조 11년 · 목
以柳葉箭五矢十巡試取北別付料軍官閑良金致大貫三中邊十一中西別付料軍官閑良宋聞鶴貫一中邊十八中幷直赴殿試其餘入格人以弓矢箭竹施賞有差
정조 11년 · 강
以黃昇源爲承旨前望也
정조 11년 · 강
賜故司藝金叔滋院額以洛峯
정조 11년 · 목
藝文館備三望以入首望批下
정조 11년 · 목
禁府啓言義城縣令金鎜原情以爲去臘月二十一日自稱宣傳官者馳驛直入縣衙謂以行色甚急另飭火具旋卽馳發騎率乃是隣近驛屬無不相知故深夜倉卒未及致疑矣還從安東路而去云故無他事端而還歸者事極顚倒跡涉殊常卽爲躡探馳報巡營不能當面覺察之罪泛稱遲晩請刑推得情敎以渠旣躡探報營雖有晩時發覺之罪足爲可恕之端此時守令遞易可憫付過放送使之待城門開還官又啓言奉常正金復元原情以爲祭物陪進時誤聞服色磨鍊臨時變通無路以布直領黑靴權着參班萬殞猶輕泛稱遲晩議處何如敎以分揀放送又啓言繕工奉事李師中原情以爲莫重御題懸板未及待令溺職之罪泛稱遲晩假引儀李孝達原情以爲平安監司肅拜單子徑先修呈不能審愼泛稱遲晩請竝刑推得情敎以付過放送又啓言兵曹佐郞柳文養原情以爲前後飭敎不啻嚴截畢竟辜負至於如此區區圖報之忱終未自效伏地泣愆泛稱遲晩議處何如敎以特軫終始之澤姑置三令之科以公罪勘放又以文養杖八十收贖啓敎以如有功議各減一等又啓言寧邊前府使田文顯原情以爲本邑謬規分養馬勿論病傷雜頉以當年受來該府使現告自是已例矇不覺察至於現告做錯襲謬不審之罪在所難免泛稱遲晩議處何如敎以邑規旣然非渠用意分揀放送又啓言廣州前府尹柳焵原情以爲訟民旣不着署則圖形未成格式故意見論報果不得擧行自陷於愚迷顚錯之科泛稱遲晩議處何知允之又以焵杖一百收贖告身盡行追奪啓敎以功議各減一等又啓言昌樂前察訪崔雲翰原情以爲本驛距通明爲七十里而假宣傳擅發驛乘矇不覺察常時不能申飭屬驛致此無前之變怪泛稱遲晩請刑推得情敎以除刑推議處又以雲翰杖一百收贖告身盡行追奪流三千里定配啓允之
정조 11년 · 강
御凞政堂行抄啓文臣課講召見知事成爾演及輪對官試官吳載純李秉模
정조 11년 · 목
敎曰今日引接意豈偶然癸巳年上來時先朝特賜召接予侍側參覩矣今聞月日與癸巳適符云尤覺異事大抵此人以肅廟朝癸巳登極四十年慶增廣參司馬初試先朝癸巳登極五十年慶增廣又參司馬初試先朝特授初仕職旋授樞銜及其登筵恩數曠絕此事想載堂后日記今日見此人問其年思昔日豈勝愴傷況以此年齡半千里作行步屧凡百無異少壯事事稀貴豈無示意知事成爾演特爲加資吏批正二品窠擬入待受點使之明日謝恩都總管適有窠此窠除授近百歲老人之旅托住接必多齟齬令該曹優給糧資因此聞之其子尙未甄復云亦令該曹待窠調用○試官率應講文臣入庭行禮訖以次進講舊選講詩傳新選講大學二月再次講副校理洪義浩純略居首三月初次講副校理洪義浩純略居首三月再次講副校理洪義浩純通居首○承旨李時秀啓言喬桐府使密符單子多雜草畵兼有擦改事體駭然當該注書所當重勘而請推之外無可施之罰何以爲之乎敎以莫重入啓文書雜以草書前所未見況密符傳授諭書草本事體尤係不輕所爲極爲痛駭此似小事其無嚴畏之心可知況如渠微末新進尤焉敢乃爾令該府拿囚其委折捧口招如不直招雖至加刑取服斷不饒貸以此意添問目取招○禁府啓言假注書李益恢原情以爲諭書一通前假注書趙台榮已爲書置而第字下一字八字四字十字五字符字等諸字不爲塡書故今日待開門仕進後對燈蒼黃塡書自致草率泛稱遲晩請刑推得情敎以入啓文書雜以草書此自有堂后以來所未聞之事渠敢以分半書之欲爲自明之端而此誠欲巧反拙上一半則筆劃工拙無論元無草劃之可論則今此下一半草劃非渠伊誰乎敢於嚴問之下雖似自服猶有分疏之意原文書竝以出給本府更爲發問目緣何委折如是書入情節各別嚴問捧草供以入
정조 11년 · 목
以李尙度爲副校理成種仁爲修撰成爾演爲知義禁李致中爲同義禁
정조 11년 · 강
禮曹以諸道孝烈回啓
정조 11년 · 목
該曹啓言觀此慶尙監司金尙集孝烈人査實狀啓以爲昌寧朴震翰母病斷指旣葬守墓咸陽河元龍母病當糞居喪盡禮密陽金夏鼎及其妻朴氏母病患瘡而吮之及其病也嘗糞驗症居廬終喪金海權漢傑父母疾毒嘗糞斷指其妻金召史夫死終制因卽自裁今以六人上言辭語觀之贊歎而褒揚者無非溢美過情之譽初無援據實蹟之證褒貤之請有難輕議云矣全羅監司沈頤之孝烈人査實狀啓以爲南原李漢相父母之疾血指以救居憂之日哀毀滅性以至隣族之感化金道益妻郭氏事舅姑奉夫子能盡其道夫疾之日盡血十指夫死之後啜粥三年制闋而不脫襄麻古阜李弼濟親病之日嘗糞斷指丁憂之時哀毀踰制終至於殞身墳廬求禮王之翼自在髫齡已知孝親之道甘旨之供溫凊之節能知生事之道病而血指喪而廬墓亦知死事之禮同福郭城宗妻田氏夫病之日所指而不足割頰而灌血皆是罕有之行而自莅任以後道內請褒殆無虛人一皆以此爲準必待別般表異然後始乃登聞云請幷依狀請施行從之
정조 11년 · 목
疏略曰泮宮首善之地而一國之元氣在兹列聖之培養甚盛士論寧亢而不欲卑也士氣可扶而不可抑也間因齋儒之捲堂至有兩齋任施罰他儒生勸入之擧搢紳家子侄强令代入遐鄕寄齋之生一時逬出氣像愁沮聽間已駭伏願特許兩齋任鮮罰仍令舊齋生更入焉先正臣趙憲前後朝家之揄揚崇報非不至矣而惟其宗祀之未定尙無錄後之擧年前有詢問以聞之命而尙無回啓亟令該曹査問回啓仍定祀孫俾主香火宜矣鄕薦一事聖上之誕頒絲綸搜求寒畯之士出於不擇雨露之意而從近以來寂無擧擬之人臣謂另飭諸道之臣愼簡於薦擧之日且令銓曹另擇檢擬俾有實效可也諸宮房各衙門折受所管導掌收稅其弊大矣大典諸田條有賜田田稅幷納京倉以軍資米換給之規亟罷導掌之差遣自該邑別定監色荒年給災一從民結之例輸納京倉自京倉計其結數折給則可祛殘民之痼瘼矣稅米出浦例從漕運之便近井邑興德長城高敞四邑大同米移屬於法聖浦也井邑興德卽訴營門依前出浦於沙津長城高敞屢訴見退其弊極矣捨近取遠棄順趍險利害瞭然且如南原益山等邑稅米輸納於聖唐倉原定地方官收稅故防納牟利轉成謬弊請令該道臣明査長城高敞大同米從前規出浦南原等邑稅米革罷地方官差員之規焉陳田起墾寔爲利民之大政而民不樂爲者蓋緣闢荒開陳多費人力初起之秋穀不夥而州縣從而稅之也自今春申明舊規區別成册限三年蠲稅之意令備局發關以期收效焉各道野邑有所謂儲水防築將以灌漑於近界水田而舊時瀦沮之澤今爲無水之乾坪可作良田之土空抛莎草之牧場屬之官簿便同公土所以利民之意反未免妨農之歸請令備局關飭野邑水痼可墾者許民耕食三年蠲稅事定式施行焉朱子曰盜賊竊發之患何嘗不由於饑饉當此歉歲尤不可不戢此患也乘夜殘村劫人而攫貨白晝街店以刃而奪財漸肆嘯聚之患則其所憂虞不但心於劫掠小民而已亦令備局另飭各營鎭討捕則一一搜詗以爲防微杜漸之方焉批以泮儒事爾言似出無隱處分亶在導正奚特棲屑之類爲然雖京儒豈敢不次次還入乎先正趙憲家主祀事尙未回啓難免不察其時該堂推考仍令該曹斯速稟處鄕薦事初元宣綸切欲矯弊伊後及歸紙上空言心常慨然申飭道臣公擧愼剡仍令銓曹隨卽收用宮房衙門導掌濫稅事貽弊尙何言哉小民之受困在此朝家深軫此弊御極之後首革宮房收稅之規倣用貢人受價之式自度支捧給宮房宮房賃人馱來今爲不易之制爾或未及聞悉但衙門之未用此例以其土地之屬於衙門如宮房之有土田結此則無好般區處之道故耳至於營納免稅爾雖不言弊亦滋酷非不欲與宮納一例釐正特因事勢牽掣訖此有意未果矣目今勿論宮房衙門有土處導掌各營設屯處屯監凡係侵虐之事更令廟堂嚴飭俾有實效而荒年給災全用民結之例近年頻下飭敎矣長城等邑大同米出浦事南原等邑稅穀差員事令廟堂稟處陳田起墾事限年蠲稅明有常典種種奸弊罪在邑倅亦令嚴飭防築乾坪作沓事此與廢堰等纔因領相筵奏有申飭而事係蒙利第令覆奏竊發禁飭事爾言可謂切要此而活看憂虞豈止攫貨近以此事自廟堂有從便蘇革者先令嚴飭諸道惟其搜捕之際安知無害及平民幷以此意申飭近來討捕之官全不戢察致有煩徹朝廷之擧兵使營將等隨現不可無罪
정조 11년 · 강
禁府以崔雲翰龜城府定配啓
정조 11년 · 강
召見領議政金致仁于誠正閣
정조 11년 · 강
召見如事成爾演于誠正閣
정조 11년 · 목
敎曰癸巳入侍時先朝恩數之曠絕尙能記有否爾演曰歷歷如昨矣敎曰上來時所乘者何也爾演曰借乘獨轎於本官矣敎曰下去時則當給馬乘雙轎好矣仍敎曰知事成爾演旣有兼帶下去時給馬仍令本道優給食物此乃尊高年且遵先朝寵異之聖意也以此下論于本道監司下去後仍令地方官存問形止狀聞事一體下論爾演曰臣之曾祖成震恒中仁廟朝己卯司馬而距丁丑講和爲三年矣臣祖慨然不樂曰身爲大明進士可矣白牌何可書淸國年號云則因主試故相臣李敬輿建白全榜白牌不書年號伊後臣祖遂廢科隱居士林至今稱道矣前日贈牒皆書年號恐非臣祖本意故敢達矣敎曰聞知事成爾演之言其曾祖故進士成震恒贈職官敎所書年號願欲刪去云因此聞其事蹟極可歎賞所授官敎令該曹還卽取來爻周依旁照他例改書成出事分付
정조 11년 · 강
放削黜人趙璥仍命給牒敍用
정조 11년 · 목
今筵旣有筵敎故有是命
정조 11년 · 강
有政吏曹判書尹蓍東參議曺允大兵曹判書金履素進
정조 11년 · 목
以金孝眞申史澳爲持平李百亨朴聖集爲正言洪樂恒爲副修撰趙璥判府事單付○敎曰以藝文提學差出事日前筵席已有下敎而猶且寬限者欲使其間往復也今政又命差出而謂有情勢屢敎之下終不擧行事體道理極爲未安況俄筵與領相亦有酬酢領相亦以吏判事爲非且今下直未下批仍令往復文衡後擧行而日已向夕屢次煩稟吏判事誠固滯吏曹判書尹蓍東推考今日政卽爲差出○全羅監司沈頤之因暗行御史封庫移文以潭陽府使洪配浩罷黜馳啓敎曰係是封庫之代以有聲績守令今日政差出○再政以李昌會爲潭陽府使
정조 11년 · 강
罷吏曹判書尹蓍東職
정조 11년 · 목
敎曰吏判事誠過矣自晝至夜尙不擧行寧有如許事理且於屢敎之下終不簡問尤爲未安向來重臣疏中擅擬云云雖曰下語太重此等處受以爲過固好如是相持反涉較絜到今更煩促敎有關國體吏曹判書尹蓍東罷職
정조 11년 · 강
命配享功臣子孫用宥世之典著爲式
정조 11년 · 목
敎曰凡配食廟遞者稱功臣觀於五禮儀諸書可一按而知且其奇績偉業豈讓於紀常之人乎況世室位配享諸臣又許血食千秋此蓋錄勳功臣所無之殊典而彼獨世宥此而勿論終涉欠事今因推緘照律始覺之旣覺宜有成式自今配享功臣子孫一從錄勳功臣子孫例用宥世之典載之法書照此遵行
정조 11년 · 강
敦諭判府事趙璥
정조 11년 · 목
敎曰今玆收敍之擧意謂勉回初心卿須體予此意卽日登途從近肅命以存君臣之大防事遣入侍史官傳諭又敎曰爲開進身之路則宜有曲諒之擧前下傳敎中君事予三字抹去此意傳諭史官一體傳諭
정조 11년 · 강
配時囚李益恢于咸從府
정조 11년 · 목
義禁府以事變假注書李益恢更招啓言其所納供半吐半吞終不直陳請刑推得情敎以豈有別般隱情而入啓文字直以胡草亂書不但大關紀綱渠若有嚴畏之心焉敢乃爾不可尋常處之此囚定配以懲他注書○該府以罪人李益恢咸從府定配啓
정조 11년 · 강
命洛峯書院宣額後依例致祭
정조 11년 · 목
禮曹啓言善山府洛峯書院延額日子以三月二十八日推擇請宣額後致祭允之
정조 11년 · 강
命密陽等邑被燒民戶拔例顧助
정조 11년 · 목
慶尙監司金尙集以密陽府民家三十戶及盈德縣民家二十二戶失火馳啓敎曰當春失所極爲矜惻拔例顧助使之斯速奠接後狀聞事回諭其中密陽以尤甚邑被燒民戶至於此多元恤典外加給米斗事亦令廟堂一體行會
정조 11년 · 강
禮曹以北關各陵殿修改啓
정조 11년 · 목
該曹啓言觀此咸鏡監司鄭民始道內各陵殿奉審啓本則德陵純陵和陵陵上莎草間間稀疏安陵陵上莎草或爲枯損與前無異德陵安陵曲墻塗灰剝落丁字閣後面及月廊磚石破傷處前頭節祀兼告修改義陵陵上屛風石上臺石罅隙處依狀請先以油灰如前厚塗階砌石動退處一體塗灰先告事由祭及事畢後告安祭香祝令該司磨鍊下送隨時卜日設行
정조 11년 · 강
御映花堂召見泮儒仍命在泮應製
정조 11년 · 목
泮儒等承命由集春門入庭訖以次召見以擬魯多士謝載色載笑匪怒伊敎爲箋題冠者五六人童子六七人爲賦題命泮儒從願製進以思不出其位爲箴題命下齋生製進皆令在泮應製而方外儒生亦令應製仍命施罰儒生解罰出齋儒生入齋收劵科次訖命箋三上幼學李漢敎生員丁若鏞洪祜淵等比較以擬本朝老人成爾演謝於晉接之日諭以前後癸巳慶增廣俱解司馬試特蒙召見授官之恩侍側仰覩今又月日適符甚覺稀異仍命陞資除金吾總府之任於其歸賜序以寵之爲箋題賦二中居首進士朴宗雨箋比較三上居首丁若鏞幷國朝寶鑑一件賜給箴三下居首幼學李亮徽比較之次李漢敎丁若鏞幷大典通編一件賜給三中以上各正音通釋一件賜給其餘入格人賜紙筆墨有差
정조 11년 · 강
命永禧殿令徐有容拿處
정조 11년 · 목
政院啓言永禧殿受香時假官草記未及啓下而本殿令徐有容謂以受香時至徑先離直所當重勘而本院請推之外無他可施之罰何以爲之敎以待實官上來拿處
정조 11년 · 강
大司諫徐有成上疏討逆賜例批
정조 11년 · 강
賜前持平宋煥德疏批
정조 11년 · 목
先是煥德以持平陳疏略曰昨冬逆變尙忍言哉慈敎一下謂可以大行誅鋤永拔亂根而(刀削)讎冤未洩凶黨漏網世變層生近日匡賊之變又出此蓋(刀削)人心煽惑致有此等之凶變(刀削)至於五九月喪禍乃天下之極變人間之至冤也彼藥院醫官之誤投熱劑此固罔赦之兇而藥院之旣在其位者烏可免不審之罪乎罔愼於莫重之地而爵秩自如薄勘不加眞有可覈之端而勘以他罪心於薄配況乳媪之出入左右動靜與俱者旣犯停乳之罪必有停乳之故而一切不問牢拒群情慈敎中症勢怪底前後狼藉之敎其將何所奉行亦將何處憑驗乎伏願夬從臺請焉至若趙時偉國本已定而敢懷他腸中外同慶而顯示慍意推此以往無所不爲況宇鎭之爲宇鎭專由於時偉之附麗宇鎭之不伏邦憲已積神人之憤而時偉之僅心島配尤可謂國有法乎亦願亟施當律焉臣於向日右相處分不能無區區愚見蓋其前後固辭終不膺命揆以義分誠爲虧損而第其秉執之大義卽天經民彝之不得不然者也其意以爲與其出脚而無補於懲討無寧斂身而不失其自守豈但在於古人循墻之義哉以殿下禮遇之意惟宜悲其志而尙其義益盡必致之道而今乃大加摧折至有門黜之擧此豈不大違於九經之義乎至於兩次傳敎有非人臣所敢承聞不料體下之地有此過中之敎噫難進易退世固罕有而若其特立獨行扶植義理誠亦世道之幸而律名之太重辭旨之非常終欠禮待之意殆近迫督之嫌臣竊恐仰累聖德非細故也伏願亟收前右相削黜之命焉至於洪彥燮之罪謫雖坐投印之律而顧其處義亶出於悲冤迫切之心一蔭官之能辦此事固宜可奬而不可罪也況爵祿可辭本自不易則其出自衷曲斷然無疑而勘罪之除辭敎過中臣竊不能無憾於天地之大也亦願特霈賜環之恩以光聖德而勵頹俗焉批以勿煩爾其勿辭察職
정조 11년 · 목
兵曹啓言軍兵去就何等嚴重而雖有集春門把守之敎不待標信徑先除出當該弘化門入直領軍哨官令該府拿問處之該營大將平日若能申飭寧有如許紀綱請訓鍊大將李柱國從重推考允之
정조 11년 · 강
以尹師國爲大司憲李師濂爲執義宋銓爲司諫金載翼爲持平鄭致淳爲正言前望也
정조 11년 · 강
史官李相璜以判府事趙璥傳諭後狀啓馳聞
정조 11년 · 목
狀啓臣敬奉聖諭往諭于楊州邑內判府事趙璥所住處則以爲臣不忠不誠自陷大戾所被嚴敎係是人臣萬殞猶輕之罪只自泣血訟愆不自意蕩滌之恩甄敍之命幷下於一時樞府除旨又從以降辱實欲卽地馳進以伸叩謝之忱而罪犯至重責敎至嚴不敢以已經薄勘而自同平人晏然爲冒進之計卽又史官遠臨賚傳聖諭至有前下傳敎中三字抹去之諭此誠特恩之特恩也曲諒之曲諒也臣於頃日再叨之後誠欲一進肅命復尋鄕路而終不得冒進者蓋以旣承萬萬惶懍之敎不敢束帶趍朝故也今兹反汗之恩特開進身之路謹當扶舁前進以爲一謝恩命之地云矣
정조 11년 · 목
具翼善冠黑圓領袍乘輿出月覲門由逌覲門入齋室少頃詣版位行展拜禮乘輿出日瞻門入月覲門由協陽門還內
정조 11년 · 강
以趙衍德洪義榮爲承旨前望也
정조 11년 · 강
召見大臣備堂于凞政堂
정조 11년 · 목
領議政金致仁啓言前弘文提學徐有隣疏旣承批繼又違命固過矣而以其情則無怪其一番欲遞目下惠廳有擧行事合有收敍之道矣從之又啓言重臣徐有隣旣被收敍請惠廳堂上備局堂上貢市堂上幷還差使之仍察有司之任從之又啓言卽見水原府使鄭東浚報辭則以爲本府穀簿元來不敷至於米條則無以分排還民而加請分給亦有已例軍餉米留庫條限三分二加分事爲請矣請依近例許其加分從之又啓言江華留守趙鼎鎭狀啓以爲本府屬各營各堡支放與應下之需例以還耗取用而昨年四分一停退後其不足爲三百九十五石零依例以舊耗取用待秋捧充上事請令廟堂稟處矣請依狀請許施從之又啓言守禦使徐有寧狀啓枚擧廣州府尹李泰永牒報以爲參試武士多在賑面若設都試則齎糧往來爲弊多端今春都試姑爲停心事請令廟堂稟旨矣請依狀辭姑爲停試待秋成合設從之又啓言前因安東府使柳義養所啓本府防川增築之道問于道伯狀聞後稟處事命下矣今見慶尙監司金尙集狀啓則以爲該府使牒呈內本府浦項防川戊戍隄防之後姑無汎濫之慮而松項之外川防日漸圮壞尺量役處計數役丁當爲九萬九千餘名以十五邑烟丁限三日赴役然後庶有完築之望云而目今災政方殷三日調丁難免搔擾之患稍待年豐而徐議之恐合事宜爲辭矣依道臣狀請待年豐徐議爲宜請以此分付從之又啓言卽見黃海水使權䎐報辭則以爲營府還穀應分之數盡分無餘麥前一巡實無分還之路本營軍糧留庫中限八百石特許加分事爲請矣請依所報許其加分從之又啓言聞武將言近來亞將乏人排望苟簡會寧府使洪和輔本自可用而沈滯久矣待亞將有窠差擬事請分付從之又啓言臺啓體重雖有成命臺啓發則例不得擧行而平安兵使趙圭鎭臺啓論勘方張而邊將貶啓循例封進事極怪駭勢難仍置請亟施不敍之典從之又啓言向來投書罪人爲日已久尙未斯得捕廳事誠可寒心請左右捕將爲先從重推考更令各別譏捕從之又啓言前諮議曺霖卽春坊中一也而昨年以後尙未區處請分付銓曹陞六調用從之又啓言新拜相臣出肅後辭免兼帶而兩提調衙門則該曹啓請仍帶例也頃日僚相兼帶繕工提調政是兩提調衙門則銓曹之不爲啓請一倂出代大欠詳審請當該銓堂從重推考從之又啓言新榜分館頃有促敎而兩博士謂有情勢尙不擧行請另加嚴飭卽速完圈從之○禮曹判書鄭昌聖啓言前因臺疏有文烈公趙憲奉祀事回啓斯速稟處之命矣取考本曹文書則癸卯春因大臣陳達自該道問于其門族果有所報來而大抵此事其宗中諸議則援引諸先正筵說行狀所錄長子完堵之文國朝寶鑑錄用之事以完堵當爲奉祀云又考戊寅年收議則故相臣兪拓基歷擧完堵完堤良賤之分斷然以完堤之後孫爲長派物議不一積年相爭且先正奉祀事體自別有非臣曹一時之見容易斷定者不可不下詢於諸大臣指一稟處從之○兵曹判書金履素啓言向有各驛濫騎査實後論勘稟處之命矣各道査報今始齊到無他濫騎而因此事端不可無一番經稟者在前各司下隸因公出使時間有騎驛之例而咸鏡監司鄭民始吏曹參議時以吏曹吏隸之持敎旨出使時許令乘驛事定奪仍以爲憑藉之端當此釐正之時宜有酌量之道矣詢于領相領相曰如諭旨等凡係奉上令之政院吏固可乘馹吏兵曹吏屬持官敎下往者卽私行也許其騎驛實爲謬例恐不可不一幷釐正矣從之又啓言如藝文館等各司吏隸輩出使之行騎驛一款何以爲之乎敎以諸凡如此之事就議大臣指一決定後枚擧草記○刑曹判書李崇祜啓言臣頃以年前檢式申明後覆檢狀題辭若値判書有故之時則亞堂卽爲擧行事仰稟而以考例更奏下敎矣考見已例則重臣徐有隣宰臣洪秀輔皆以亞堂題判故敢達從之○訓鍊大將李柱國啓言今番鑄錢以百萬兩爲限而我國銅太不足若以倭銅鑄之則非但爲利之鮮少百萬之數無路充鑄至於我國銅以安邊一店獨難辦出三四朔姑爲停鑄銅脈豐厚處別定計士摘奸後許店取銅自仲秋繼鑄似好矣詢于領相領相曰安邊銅之稀少出來者未必不由於道臣之謂有弊端逐送監官之故而銅脈尙能豐盛則各別申飭使之連續輸上如或不足則此是經費所關些少貽弊有不可顧訓將所奏數處中看審許店亦可闊狹而戶曹是主人也戶判今日次對懸病不進云此際言病殊非其時與訓將商量事宜俾於後筵同爲稟定似好矣敎以設店一款當問于度支長決處以此出擧條戶判申飭行公
정조 11년 · 강
敍前吏判尹蓍東仍任前職
정조 11년 · 목
敎曰今聞堂錄從近當設行日前擧措雖關國體重任不可因此輕遞前判書尹蓍東敍用仍任前職牌招開政
정조 11년 · 강
召見判府事趙璥于誠正閣
정조 11년 · 목
肅命故也○璥俯伏哽咽欲語而不能語敎以不見卿久矣今者登筵予豈欲無言而大臣問候之前不宜先有接談矣璥曰樞銜出肅是臣不得已之事也何敢以大臣自處乎敎以今卿出謝予心欣喜惟望仍留京第安心行公也璥曰臣之向來負罪何莫非難貰而三字不敢聞之敎驚惶悚懍直欲無生而聖度天大薄勘卽敍至有抹去三字之敎臣含恩訟罪益無所措以臣情踪豈敢爲重入修門之計而區區秉執卽天經也地義也民彝也悲冤弸中不得不放倒處義竭蹶趍謝庶幾衷情之畢暴矣臣於文孝世子雖不能如李文源輩之許久近侍而延頸之忱秉彝同得及遭罔極之變其爲悲冤寧欲無生及夫慈敎之下終未能究覈可疑之端少洩無涯之痛則無寧出於下策自分僇廢而已伏願亟許屛退焉敎以卿何發此言也向筵與領相酬酢領相亦以卿之一向辭遜爲太過云矣至於別諭中三字云云急於勉出不如是則不得起卿故耳予於卿在宰列果有屢次督迫之擧而始則未及深知卿本末長短故不無情外之言矣今則情志交孚豈有一毫不槪而爲此說也卿可諒之矣璥曰殿下若欲開臣進身之路是在一擧措之間伏望哀憐而允許焉敎以卿之前言旣是不斟量而發則今不必更提矣璥曰向奉聖敎若曰群下之情理未必更切於予臣於伊時果無仰復之辭矣退考禮文則人家手下喪家長服盡於期年而若有喪人喪婦則終三年不撤几筵雖至婢僕之賤願終三年喪則聽之婢僕哀痛之心未必加於尊長而特因其分義所重道理所在而許之矣此雖非襯着之事今若比例而觀則愚臣討復之請其可曰至情之有所不逮而忍度時月乎仍涕泣曰昨年五月十二日臣在西藩北望陳賀之時豈知銅闈奉諱之在前一日乎追念及此腸摧臆塞矣故副學權忭以唱第於仁顯聖后遜位之日爲終身之累遠歸湖鄕永謝仕路今臣所遭之至切至悲比權忭何如此臣所以不得請則不得進也敎以卿何爲此等之言重慽予懷也卿之此行固知有說而或無乃動於囂囂之談耶囂說信可畏也卿獨不見重臣金鍾秀乎此重臣之前後遭罹豈特囂說而止也璥曰囂囂之說臣亦聞之而不於此動心將何所動心哉臣之顚沛固已自知然臣之此行果不但動於囂說實則在於乞退二字矣敎以卿之再辭相職出膺樞銜誠若爲兩截而予若始勤敦召旋卽許鮮則又豈非兩截乎卿之出擔世務未必如固辭長往名益顯行益高而以卿一身上得失較論朝體世道則其大小輕重又當何如璥曰今世之人雖謂不知有君臣之綱可也若知綱常之莫嚴則忍令懲討之義玩愒至今耶臣之必欲決去就誠以義理莫伸痛冤莫洩將無以藉手事君也先正文成公李珥日記有曰吏曹佐郞吳健棄官歸抱川縣監李之菡棄官歸臣於此等處未嘗不欽艷起慕惟望亟賜譴斥焉敎以豈唯是也故相崔奎瑞旣不拜命於景廟朝其勢不得不終始不進故相李畬之超然見幾殊可尙也至如金鎭商等輩亦皆各有所執而卿之必欲永謝者其將何所引義棄予而去耶璥泣曰辭竭誠淺未蒙允兪則惟當退伏鄕外此生此世恐難復登文陛以臣事君如事父之心豈樂爲此便訣哉仍涕下如雨敎以然則時節起居亦欲廢常禮耶璥飮泣不能對敎以春秋郊駕時晝停所或可以得見否璥又不能對敎以樞銜異於時任此後亦當盡心敦勉而三字下敎旣命抹去其外別諭中卿所深引者亦當收還須歸京第勿輕出城仍敎曰今筵見趙判府以樞銜一肅謂如時任時前銜登筵不就大臣座亦不問候縷縷千萬言無非復申前說且以退之一字把作鐵恨語到極處聲淚俱發目下所見甚憫然登筵移晷止泊無期但以向下勉出之敎以多有不敢聞兼以爲難安之一端到今無他慰譬敦迫之事重卜後別諭幷還收此蓋盡予敬禮欲挽長往之志政院以此知悉卽爲擧行璥曰臣當歷辭臣之父母祠廟今日當退伏鄕廬冀被嚴譴矣仍趍出而退問于承旨曰判府事不復位而出乎洪仁浩曰然矣進伏之時亦不於相臣應伏之位且大臣詣閤承旨進拜例也俄者臣之進前禮數大臣不答揖此亦似有微意矣
정조 11년 · 목
政院啓言中樞府錄事來言判府事趙璥以爲旣退之蹤不敢久淹城裏今方還尋鄕路云敎曰俄筵面諭不可但以傾倒言且因急於挽留有前下別諭中事關責勉者幷許還寢之擧而伊後陳懇愈甚於伊前至以往告家廟仍作出城之行爲說不復位直出予於此誠無以爲諭固知別諭之反涉備例揆諸國體也事面也寧或任卿所之書此又聞史官言卿行已發云未遑多語卿須體予心腹之諭亟回初心仍留京第事承旨追至判府事行到處傳諭以來○都承旨李秉模書啓臣敬奉聖諭傳諭于南部明哲坊判府事趙璥所到處則以爲臣積罪未贖餘悚滿心而抗顏冒進者誠以滿腔悲冤有非疏啓之所可悉陳故不顧處義之郞當去就之顚倒遂敢復入修門進身於香案之前而所請則依前靳許所懇則反速敦勉莫非臣誠淺辭拙之致揆以道理不敢一刻暫留於城內促裝將發之際乃蒙特遣知申傳宣別諭奉讀感泣而迷執有關於大義初心已牢於自畵恩諭之下末由奉承不得不仍向鄕路惟願鐫改臣所帶樞銜云矣
정조 11년 · 목
疏略曰四朔政注百出瘡疣乃者文任重通成命屢下而膠守迷尙自速嚴譴戴罪含恩以悚以感曾未兩日職名如舊開政有命惶隕悶隘罔知所措也臣昏昧之識不足以甄別臧否愚樸之性不足以調適甘辛每當政席臣所自信以十分是當者退聞物論多咎少與甲者顯斥乙者竊議不勝其噂畓傳曰獲乎上有道不信乎朋友不獲乎上矣臣之不見信乎人旣如右所陳則其何望久據重任可幸無罪以少禆我殿下平明之治哉至於重通一事臣之死不敢復當不待兩言而決矣假使臣拚棄所執發書相議旣曰議之則可否取捨之謂也今以出姓名經注擬之人又復可否而取捨其於事理豈不郞當就其中而又若有參差之見則存拔之際將大難處若屈臣見而從彼乎則自臣而初旣通擬中復往議末乃改之則其爲駭聽而貽笑不可勝言若棄彼見而從臣乎則又違故事而失政法與不相議等也此不可不念者而在他人則猶可也在臣則不可也臣身廉隅雖不足恤其於國體銓格果何如也伏乞亟收臣復拜之命批以莫曰不信乎朋友不獲乎上予固知文衡之心豈使卿爲狼狽之擧乎第須問之終當愧服卿其勿辭開政文任外現窠先爲差出
정조 11년 · 강
推當該承旨洪仁浩
정조 11년 · 목
敎曰昨以諸臺上疏未下批者皆命以例批書出其中前持平宋煥德疏下款論救趙判府及洪彥燮事勿論言之當否豈必靳批而上款他條下語雖不過近日例用之語而到今追提如是插入甚以爲駭惑原疏留中仍不欲以此事賜批矣政院混與諫長疏批一體書頒云當該承旨推考誤傳司謁自本院勘罪原批勿煩以下幷爻周頒布
정조 11년 · 강
有政吏曹判書尹蓍東參議曺允大進
정조 11년 · 목
以洪文泳爲大司諫高益擎爲掌令吳翼煥爲持平沈埉爲獻納埉尹行履姜垣新通也權儐爲正言金憙爲大司成吳載凞爲會寧府使
정조 11년 · 강
飭武臣鞭子無敢過長朝官章服勿用生綃
정조 11년 · 목
敎曰近來朝臣占便成習文武雖曰皆然至於武臣所取者勁悍二字裹尸馬革古人所云平日雖以此自期尙患難副初心況近侍之人乎兹事業欲另飭而未果觀於今日尤極駭然戎裝中馬鞕只欲策馬非爲扶步昔在先朝痛禁鞭子之體大者廷臣孰不承聆縱或體大又無得過長可也年老之人猶無爲怪近來則如別軍職宣傳官輩軀榦不及鞭長年且纔踰弱冠之類各執一大筇名之曰鞭子立則倚身行則支肱所見極爲不似甚至月覲門動駕時升坂之勢雖似艱辛無不仗筇於駕前此亦紀綱所在俄有略施飭礪而此後武臣鞭子榦長如筇者各別嚴禁犯者隨現論罪事令兵判知悉近聞戎裝糜費輒說宣傳官之效別軍職而此則不然謂之貧方富可也大抵別軍職則新除有例頒之軍服次無異不易之制烏可不從上服隨節換着而宣傳官則有貧寒者有饒實者但當隨力造着何必出死力跂及盡備大緞甲紗單紗三等之品乎雖紗着冬令緞着夏節是豈關於師律乎此蓋恐妨時體反滋痼弊見今易服不遠趁此宜有申飭亦令兵判知悉且以章服言之堂下文蔭之綠綃章服則侈糜之大段未踰數日隨卽裂弊甚至近日幷與內拱而用綃武臣亦皆效之曾以暴殄之意有所提飭而年來初仕宣傳官亦莫不捨紬紵絹羅取生綃之故前此生綃名色但於我國有之所用處只是司馬之鸎衫典樂之公服而近聞燕貨亦有之云朝家則每以爲必禁乃已自易服之時綃袍更無得新造事申飭文蔭武堂下官處
정조 11년 · 강
知事成爾演進謝箋
정조 11년 · 목
箋文略曰溫音特降於晉接恩命仍推於升資癸丁年異數相符東西銓實銜兼侈他餘紆寵俱爲踰涯榮光所叨感祝冞切伏以化霑頤老多伏生之五齡恩荷晉資叨康侯之三晝榮極是日愴切先朝伏念臣蒲柳朽姿蓬華冷跡公車拙業飽經白首苦辛壽域昌期坐閱綘縣甲子念玆賤臣之千一遇自昔英廟之五十年前後癸歲之同符科名憶兩朝之慶咫尺寅陛之叨侍恩資幷一命之榮天恩歸詑於南州敢曰達尊有二月朔遙望於北斗每至拜呼者三誰知餘一紀尙存又叨知中樞殊渥喬陵之暯雲泣望遽迫曰期之頹齡靈臺之化日復長別是念舊之隆眷私忱自切於叩謝遐蹤猥致於昵陪雨露更霑於枯株敢憚鳥棧涉遠之苦月日適符於前席怳記鶴駕侍座之時衰顏幸近於耿光至願已畢寒蹤已躋於峻秩聖恩何加不鄙鄭重之殊私重以晉擢之寵命丹扆起感於昔日玉色溫音紫誥宣恩於同時金吾總府門闌寵極至令童子備官米肉恩頒爲軫老少異饌斯皆曠千古恩數何以得二聖遭逢來自半千餘程亦匪自料臣今九十五歲若爲鄙酬身歸嶠南心懸宸北玆蓋伏遇主上殿下漢帝優老周王作人溫綍敷寬大之音人或山東扶杖靈閣多耆舊之彥世比洛下傳綃遂令鮐背之賤姿亦被鴻渥之特霈臣敢不及此餘齡介以景福蓬萊回首縱謝搢笏之班幸楡駐顏永期擊壤之樂
정조 11년 · 강
命竪碑于赤田社湧珠里
정조 11년 · 목
禮曹啓言因咸鏡監司鄭民始狀聞立碑當否問議于領相金致仁則以爲因一鄕儒之言遽議立碑亦涉重難誠如道伯之啓而面里之名雖改胥宇之蹟旣明寶鑑輿誌足爲記實之文一依咸興立碑之例亦可以寓桑梓之敬慰士民之望云大臣之議如此請上裁敎曰事蹟旣載徵信之書黑石足爲起感之端昔在先朝永興立碑也原疏特賜優批仍命錄用疏頭聖意所在蓋可仰認德源府赤田社湧珠里立碑事使卽擧行碑記當親撰令道伯採探故老傳說類聚公私文字所載謄出一册上送以爲參考之地上言儒生中四王孫一人與地方官眼同相役事完後具由狀聞事分付
정조 11년 · 강
以徐有成爲承旨前望也
정조 11년 · 강
以白東俊爲平安兵使備薦也
정조 11년 · 목
以韓晩裕爲修撰徐有隣爲知經筵
정조 11년 · 강
禁推吏曹判書尹蓍東旋命分揀
정조 11년 · 목
政院以吏曹判書尹蓍東參判朴祐源懸牌闕外終不承膺啓敎以判堂則昨旣開政忽稱情勢甚至有懸牌之擧此何擧措爲先從重推考參判則尤涉無所據亦爲先從重推考各別嚴飭斯速擧行○蓍東五違召敎曰去就關係不輕況冢宰重任乎雖曰有情勢期以被罪云而昨政以後元無遭彈之事亦未有別般事端則懸牌之不足幷與赴政外赴衙之行亦不進去此果何許道理乎一日之內五違召命亦關國體吏曹判書尹蓍東下義禁府推考參判朴祐源推考更爲牌招○因蓍東禁推傳旨敎以飭意已施何必對吏分揀更卽牌招斯連承牌行公
정조 11년 · 강
弘文提學吳載純上疏賜批
정조 11년 · 목
疏略曰堂錄重事也昨春臣以文衡冒參圈事效篾絲毫釁重丘山豈敢冒昧復入於僨誤之地乎且不間一錄連年而當焉私分之難安姑且無論其於國體之苟艱何哉伏乞鐫改焉批以所辭不當卿其勿辭卽爲參圈
정조 11년 · 강
命廟堂另飭北關恤民之政
정조 11년 · 목
敎曰近見本道狀本道內雖不設賑自吉至穩歲前後已始救急云朝家劃許穀物果皆均俵精分外此諸邑雖在稍實之處亦能着意於糶政饑氓得免塡壑農民不至艱食乎逖矣本道僻處關外朝家惠澤未易霑及以是爲北民懷保之心未嘗不自倍他道先令廟堂將此傳敎行會道伯處嚴飭邑宰俾各拔例賙恤竭誠撫摩莫負宵旰憧憧之意諸道間遣繡衣考察守宰治績能否凡係厲民之政隨現分輕重勘罪而皆已先期頒令從後發遣至於本道則以道伯之得人咨且至今矣亦以此意一體行會如是委寄而管下守宰一有不法其可曰對揚予意乎無待繡行另須考覈守宰之不能悉心於民事者使之隨聞論勘也尤甚邑或有流散之事使各該邑宰宣此別諭之意期於招徠安集事一體措辭行會以金魯永曺允大爲承旨李集斗爲吏曹參議李在
정조 11년 · 강
簡李坤爲同義禁前望也
정조 11년 · 강
飭金吾嚴訊閔心爀
정조 11년 · 목
敎曰明日値齊日時囚閔心爀今日開坐卽爲加刑取招箇箇嚴訊事嚴飭禁府
정조 11년 · 강
行都堂錄領議政金致仁左議政李在協左參贊金魯鎭吏曹參判朴祐源參議曺允大弘文提學吳載純
정조 11년 · 목
六點趙鎭宅韓用龜鄭東觀五點金履成申大尹李洪載沈能翼金煕采宋翼孝沈興永魚用謙洪樂貞取十二人
정조 11년 · 강
有政吏曹參議李集斗進
정조 11년 · 목
以李身晦爲司諫張至冕爲持平沈銖鄭來百爲正言韓用龜爲校理洪樂貞爲修撰鄭東觀爲副修撰
정조 11년 · 강
飭吏曹判書尹蓍東行公
정조 11년 · 목
敎曰吏判之昨夜違召終爲未安設有形見之事端爲銓官者不必如是況無中生有梗作處義屢勤提飭聽之若過耳風聲使予徒煩酬應在重臣分義聞此敎又將決遞乎吏曹判書尹蓍東昨夜違牌傳旨勿施仍以前牌催促承召牌不進更勿呼望事分付
정조 11년 · 목
副修撰鄭東觀再違召牌敎曰堂下文臣一日之內無端再違事未前聞爲先從重推考更爲牌招入直
정조 11년 · 목
先是爲軫市直之騰踊出內司米減價發賣故命有隣等詢市人之利益便否
정조 11년 · 강
右議政兪彥鎬上疏賜批
정조 11년 · 목
疏略曰有國所重莫先於置相不待臣之陳述而其難其愼之義聖明亦已審察矣何敢費辭支離苟循餙讓之套哉臣之事我殿下于今二十有六年本末長短固已莫逃於淵鑑之下華貫膴仕恬若固有是豈臣之本情而乃若輔相之職則治道之汚隆世敎之淳漓係焉今兹新命何嘗一毫近似於賤分哉臣若昧分貪榮揚揚冒據則其所以趍命之恭適足爲辜恩之歸臣何忍爲此哉自聞是命在途低徊恭俟物議忽蒙史官之宣諭重辱匪分之恩禮臣之情事轉益惶蹙伏乞亟收新命以重國事焉批以爰立之擧亶爲世道此時調梅之功朝野之蘄向方切計今歸舃近止虛佇之思奚啻如渴兹遣史官附宣別諭卿須勿復控辭隨卽反面○別論曰頃諭今批略布至意惟卿也故不欲煩複顧今元輔之美疴已平左揆之出膺且久待卿藩節之旋備我鼎席之重困瘁之民生可以弘濟泮渙之世道可以彌綸欣喜期望此時尤切反面常禮也卿豈爲區區例讓反或忽於常禮哉自卿之西春序將闌以予思卿之切知卿變予之深簉朝登筵亦豈踰日玆於宣諭之行兼敷側席之想卿須在途加護入城卽膺以副予勤懇企待之意
정조 11년 · 강
執義李師濂上疏賜例批
정조 11년 · 목
疏略曰今日庭臣之必欲一覈者卽醫媪數輩必於祥期前究問少慰國入之疑憤焉臣於月前以目下一事請罷秋堂矣及見重臣對卞之章有曰自海又島亦足抉意又曰勝心未平又曰不能以法徇人曲相奉承又曰新固其戚谷又何人夫勝之爲言必欲挾私務勝也奉承二字卽奉行風旨之謂也所謂抉意未知取抉何人之意所謂奉承未知奉承何人之旨也新谷兩邑土壤相接新固親戚之邑則谷是傍近之地必以隣近兩邑定爲昆季配所者未知載於何等律文耶臣之論啓似不至大段觸忤而其所爲辨了無同憤之意無非蹲畓之語近日時套一言及於權宰則衆鏑叢集世道至此寧欲無言且臣於南部都事尹光心事有不得不一暴幸行時柳孟養家婦女以輦路之戛過門前却其板門糊以紙張以爲瞻望羽旄之計士族婦女從隙窺天雖非美事而光心來到其前大肆威喝使下隸勒撤其紙六七婦女避身無所部官高坐馬上俯視房內似此光景令人駴痛據以義理而諭之招其家長而責之何所不可而隔一紙之內明知有婦女萬目所覩撤去障蔽臣時忝法官其在尊所重之道不敢論斤部官只捉下手之隸略施笞罰矣部官再呈辭單詬辱狼藉終以務勝之意要得原情之階白地粧撰上欺天聽獨不念告君不以實之有罪乎臣根孤植弱一再論事爲的於世臺端一步鐵限千里伏乞亟施鐫削焉
정조 11년 · 강
獻納沈埉上疏討逆賜例批
정조 11년 · 강
大司諫洪文泳上疏賜批付丙
정조 11년 · 목
疏略曰顧今宗國之憂危無減於殲醜之前臣民之冤憤尙切於撤獄之後(刀削)至若逆宇之千凶萬惡爲其稔凶之父傳生而薄竄賊復之凶謀逆節乃於輸款之子遽施其應坐明謙不孥寧鎭靳法妖愷謂以人微而不問至於時偉護法翰賊指揮馨疏當其邦慶敢於稠坐之中闖發不悅之言公肆太早之說罪惡貫盈而謂非常性而從輕至於向來龜賊之爻周罪名殿下又創一無於法之法此豈細故也哉嗚呼丙丁以來逆變層出榮德誅戮不加瑮福鋤治未竟馴致今者暗室陰謀叛形已具殿下依舊㴠貸任其滋長臣恐幾箇疑懼之徒伏莾密伺如前復喆之爲也寧不痛心噫昨年夏秋以來貫徹之冤無地可暴隱忍之痛靡處往愬惟我東朝殿下誕敷明旨辭敎惻怛伏惟殿下明燭機微之際洞悉禍變之由則其間許多日月痛惜冤酷當復如何尙今忍而不發至於慈敎之下猶遲盤覈之道臣誠惑焉竊伏見諸臣疏批以難於究覈爲敎雖以諸賊所招觀之醞釀有素排布至密且於今番匡運之招狼藉凶言明有指的則前後禍本豈有可疑之端乎逆醫凶媪之究問盤覈殿下尙如是持疑此何故也伏乞亟允三司之啓仍降究覈之命批以間有涉禁句語原疏付丙
정조 11년 · 강
副修撰鄭東觀上疏賜批
정조 11년 · 목
疏略曰設置玉署將以輔君德而咨治世之謨儲英才而需他日之用何嘗有庸陋如臣而濫竽竊吹者乎自劃旣定轉變無路今於乞免之章悉暴肝膈惟聖明少垂察焉昔在宣廟朝故臣尹根壽常乞休官讀書獲蒙恩暇皇朝高皇帝亦以解縉之年少特許歸讀且講製文臣之初選也聖上許其勿檢擬於三司俾專意於課習其陶鑄作人之方允符故事伏乞特許臣請鐫名三司之望仍給十年之暇專心經史時應製講則臣當竭其駑鈍無負生育作成之仁矣批以鐫名三司給暇十年之說何太木訥爾則禁推
정조 11년 · 목
以鄭益祚爲司諫金煕朝爲掌令徐有鍊韓致應爲持平趙鎭宅爲正言趙尙鎭爲承旨
정조 11년 · 강
以趙濟魯爲應敎沈能翼爲校理金履翼爲副校理宋翼孝爲修撰趙鎭宅爲副修撰嚴思憲爲正言前望也
정조 11년 · 강
配閔心爀于會寧府
정조 11년 · 목
禁府啓言前縣令閔心爀原情以爲二廵不設粥果爲的實而賑穀不足不能設粥粥代每一口給醬七合報廵營原狀尙在焉可誣也賑穀不能精實昨年慘凶故所捧穀物未免麤劣惶恐遲晚刑問一次箇箇考察嚴訊究問而設粥樣報營一款終不直招請更加嚴刑取服敎以二廵不設粥一款渠旣無辭遲晩究厥所爲豈勝痛惡已施一次之刑依初下敎定配渠供以報營不設粥爲言者蓋見其節節窘遁二月分廵狀本中設粥穀物區處數爻昭在渠焉敢發明今日開坐更爲嚴問取招如不直告施威嚴覈待判下發配又啓言罪人閔心爀更招以爲不設粥一款旣已遲晚豈獨於設粥樣瞞報事敢爲隱諱乎二等原狀俱在營門本邑亦有謄錄一番行査可燭實狀云終不直招所當更請加刑而旣有待判下發配之命請上裁敎以二廵不設粥之罪自初供一一自服刑配之典猶屬薄勘而以報辭數爻物種之與啓本相左一款如是呼冤至請行査然則在朝廷綜核之政不可以微事而置之此囚爲先發配報辭啓語之稍殊委折査問該道使之狀聞後稟處
정조 11년 · 강
詣北苑行皇壇望拜禮
정조 11년 · 목
具翼善冠黑圓領袍乘輿出協陽門由靑陽門詣北苑行望拜禮乘輿出靑陽門由協陽門還內
정조 11년 · 강
召見參班文蔭武儒生及漢城判尹鄭昌順吏曹判書尹蓍東于重煕堂